ตลาดหุ้นไทยปิดเช้า บวก 2.11 จุด
นักวิเคราะห์เผย แกว่งตัวในกรอบแคบ
26 ก.พ. 2553

นักวิเคราะห์เผย แกว่งตัวในกรอบแคบ
ดัชนีตลาดหุ้นไทยในช่วงเช้าวันที่ 26 ก.พ. วันตัดสินคดียึดทรัพย์ 7.6 หมื่นล้านบาท เคลื่อนไหวในกรอบแคบๆ ระหว่าง 714.89 - 721.86 จุด โดยปิดภาคเช้าที่ 719.21 เพิ่มขึ้น 2.11 จุด หรือ  0.29 % มูลค่าการซื้อขาย 8,295.49 ล้านบาท
นายพิชัย เลิศสุพงศ์กิจ ผู้อำนวยการอาวุโส ฝ่ายการตลาด บริษัทหลักทรัพย์ (บล.) ธนชาต กล่าวว่า ดัชนีหุ้นแกว่งตัวในกรอบแคบๆ 
"คนจำนวนมากอึดอัดกับความอึมครึมมาหลายเดือน เพราะฉะนั้นวันนี้จะมีความชัดเจนออกมา ไม่ว่าจะออกมารูปแบบไหน เชื่อว่าคนไทยจะรับได้ และหลังจากนั้นคอยดูว่า หลังจากวันที่ 14 มี.ค. ที่มีการชุมนุมใหญ่นั้นจะเกิดความรุนแรงหรือไม่ ซึ่งจากการประเมินในเบื้องต้นคาดว่า ไม่น่าจะเกิดความรุนแรง" นายพิชัย กล่าว
นอกจากนี้ แม้ว่าดัชนีดาวโจนส์จะปรับลดเมื่อคืนก่อน แต่ไม่ได้ส่งผลต่อตลาดหุ้นไทย ซึ่ง นายพิชัย กล่าวว่า เนื่องจากมีนักลงทุนจำนวนหนึ่ง โดยเฉพาะนักลงทุนต่างประเทศที่มีวิธีการลงทุนแบบสวนทางกับคนส่วนใหญ่เข้ามาทยอยซื้ออย่างต่อเนื่องประกอบกับมีข่าวในด้านบวกเข้ามาพยุงตลาด ทั้งกรณีมาบตาพุด และ การจ่ายเงินปันผลของบริษัทจดทะเบียน